Echipa bucureșteană FCSB a învins duminică seara, pe teren propriu, scor 2-1, gruparea Sepsi OSK, într-un meci din etapa 1 a play-off-ului Superligii. Florinel Coman a ieșit accidentat.
Bucureștenii au deschis scorul în minutul 11, când Olaru i-a pasat în careu lui Florinel Coman și acesta a marcat frumos, pentru 1-0. După trei minute gazdele au ratat majorarea scorului, pentru ca în minutul 22 arbitrul Horațiu Feșnic să acorde penalti pentru oaspeți, la un contact în careu între Florinel Coman și Debeljuh. A transformat Debeljuh în minutul 24, însă FCSB a intrat în avantaj la pauză, după golul înscris de Alexandru Băluță. Gazdele au avut un gol anulat în minutul 65, la Florinel Coman, pentru un ofsaid la Valentin Crețu. Tot Coman a ratat o ocazie uriașă în minutul 73, după care golgeterul campionatului, cu 15 reușite, a fost schimbat. Bucureștenii s-au retras în defensivă pe final și s-au impus cu 2-1.
În clasament, FCSB e lider, cu 35 de puncte, la șapte puncte distanță d echipele de pe locurile 2 și 3, Universitatea Craiova și Rapid. Sepsi ocupă ultimul loc în play-off, al șaselea, cu 22 de puncte.
FCSB: Târnovanu – Ov. Popescu (V. Crețu 46), Ngezana, Dawa (Baba Alhassan 46), Radunovic – Lixandru, Șut, Olaru – Al. Băluță (Luis Phelipe 57), Oct. Popescu (Pandele 86), Fl. Coman (Miculescu 77). ANTRENOR: Elias Charalambous
SEPSI: D. Moldovan – Oroian (Aganovic 40), Ninaj, Kecskes, D. Ciobotariu (R. Varga 46), A. Dumitrescu – N. Păun – Popșa (Rența 70), Kallaku (Safranko 70), K. Varga – Debeljuh (Rondon 82). ANTRENOR: Bernd Storck
Cartonașe galbene: Al. Băluță 51
Arbitri: Horațiu Feșnic - Alexandru Cerei, Daniel Mitruţi - Valentin Porumbel
Arbitri VAR: Sorin Costreie - Horia Mladinovici
Observator: Adrian Vidan
Sursă foto: Agerpres